To‘qimachilik sanoati xodimlari kuni belgilanadi va ko‘krak nishoni ta'sis etiladi

O‘zbekistonda to‘qimachilik sanoati xodimlari kuni belgilanadi va "O‘zbekiston Respublikasi to‘qimachilik sanoati faxriy xodimi” ko‘krak nishoni ta'sis etiladi.
Tegishli qonun loyihasi va Vazirlar Mahkamasining qarori loyihasi normativ-huquqiy hujjatlar loyihalari muhokamasi portalida e'lon qilindi.
Hujjatga ko‘ra, iyun oyining ikkinchi yakshanbasi “O‘zbekiston Respublikasi to‘qimachilik sanoati xodimlari kuni” etib belgilanishi kutilyapti.
Shuningdek, “O‘zbekiston Respublikasi to‘qimachilik sanoati faxriy xodimi” ko‘krak nishoni ta'sis etiladi. Ko‘krak nishoni bilan to‘qimachilik va tikuv-trikotaj sohasida fidokorona mehnat qilgan hamda soha rivojiga munosib hissa qo‘shgan xodimlar taqdirlanadi. Ko‘krak nishoni bilan O‘zbekiston Respublikasi fuqarosi bo‘lmagan shaxslar ham taqdirlanishi mumkin.
“O‘zto‘qimachiliksanoat” uyushmasi to‘qimachilik va tikuv-trikotaj sanoati korxonalari xodimlarini ko‘krak nishoni bilan taqdirlash bo‘yicha takliflarni har yili 10 aprelga qadar belgilangan tartibda ko‘rib chiqadi. To‘qimachilik va tikuv-trikotaj sohasida erishgan muvaffaqiyatlari uchun ko‘krak nishoni bilan taqdirlash bo‘yicha nomzodlar ro‘yxati korxona rahbarlari takliflari asosida shakllantiriladi.
Uyushma tomonidan ko‘krak nishoni bilan taqdirlashga oid takliflarni ko‘rib chiqish bo‘yicha Komissiya tashkil etiladi. Komissiya yig‘ilishida nomzodlar bo‘yicha hujjatlar o‘rganilib, har yili 20 mayga qadar eng munosib nomzodlar bo‘yicha yakuniy xulosa qabul qilinadi.
Komissiya xulosasi asosida Uyushma raisining ko‘krak nishoni bilan taqdirlash to‘g‘risidagi buyrug‘i har yili 1 iyulga qadar chiqariladi. Ko‘krak nishoni har yili “O‘zbekiston Respublikasi to‘qimachilik sanoati xodimlari kuni” bayrami arafasida Uyushma raisi (yoki uning topshirig‘iga binoan boshqa mas'ul shaxslar) tomonidan tantanali vaziyatda topshiriladi.
Ko‘krak nishoni bilan taqdirlanganlar ro‘yxati Uyushmaning Internet jahon axborot tarmog‘idagi rasmiy veb-sayti va boshqa axborot vositalarida e'lon qilinadi.
Ko‘krak nishoni bilan mukofotlangan shaxslarga mehnatga haq to‘lashning eng kam miqdorining o‘n baravari miqdorida bir yo‘la to‘lanadigan pul mukofoti beriladi. Bir yo‘la to‘lanadigan pul mukofotlari Uyushma mablag‘lari hisobidan to‘lanadi.
Bir shaxs ko‘krak nishoni bilan bir marta mukofotlanadi. Ko‘krak nishoni davlat mukofotlaridan keyin ko‘krakning chap tomoniga taqiladi.